By Clearing Mind Through Quran
یہ محض عقیدت ہے جو اس طرح کی غیر حقیقی باتیں کرنے پر مجبور کر دیتی ہے۔ اللہ تعالی نے واضح طور پر بتایا ہے کہ وہ زندے سے مردہ اور مردے سے زندہ پیدا کر دیتا ہے، رات سے دن اور دن سے رات کو نکال لاتا ہے۔ اسی طرح مشرک کے گھر میں موحد پیدا ہو سکتا ہے اور موحد کے گھر میں مشرک جیسے نوح علیہ السلام کا ایک بیٹا جو کفار کے ساتھ غرقاب ہو گیا تھا۔ کچھ مفسرین اسی عقیدت کی بنا پر یہ بھی کہتے ہیں کہ نوح علیہ السلام کا بیٹا بھی ان کا حقیقی بیٹا نہ تھا۔ یہ سب قرآن مجید کے بیانات کے خلاف ہے۔ اس نے خود یہ اصول بتایا ہے کہ کسی بچے کو اس کے باپ کے علاوہ کسی اور کے نام سے منسوب نہیں کیا جا سکتا، اللہ تعالی خود اس کی خلاف ورزی نہیں کر سکتا۔ یہ اس کی شان کے اور علم کے خلاف ہے۔ جن لوگوں کا ذکر قرآن میں نہیں، ان کے ہر ہر فرد کے بارے میں کوئی حکم نہیں لگایا جا سکتا کہ وہ مشرک تھا کہ موحد۔ تاہم نبوت کے لیے ایسی کوئی شرط خدا نے بیان نہیں کی کہ ان کی ساری نسل شرک سے محفوظ رہے گی۔